



HASZNÁLATBA ADÁSI SZERZŐDÉS

mely létrejött egyrészről Martfű Város Önkormányzata (5435 Martfű, Szent István tér 1., képviseli: Dr. Papp Antal polgármester) mint használatba adó, - továbbiakban Használatba adó - másrészről a Martfűi Labdarúgó Sportegyesület (5435 Martfű, Strand út 3., képviseli: Benedek Tibor elnök) mint használó – továbbiakban Használó - között, az alábbi feltételekkel:

1. Használó a Használatba adóval való együttműködése alapján Martfű városban a labdarúgás sportágra vonatkozóan sporttevékenységet végez, rendszeres sportolási lehetőséget, testedzést biztosít.
2. A Használatba adó és a Használó közötti együttműködést a sportról szóló 2004. évi I. törvény teszi szükségessé, melynek 55. § (1) bekezdése többek között kimondja, hogy a helyi önkormányzat együttműködik a helyi sportszervezetekkel.
3. Magyarország helyi önkormányzatairól szóló 2011. évi CLXXXIX. törvény 13. § (1) bekezdése szerint a helyben biztosítható közfeladatok körében ellátandó helyi önkormányzati feladat a sport, ifjúsági ügyek, melyre tekintettel a feladatellátást segítve Használó vállalja, hogy:
· tevékenyen közreműködik a helyi labdarúgás utánpótlás-nevelésében,
· gondoskodik a helyi versenyszerű labdarúgás feltételeinek megteremtéséről,
· rendszeres sportolási, testedzési lehetőséget biztosít a település fiataljai számára,
· elősegíti sportolói közösségek kialakulását,
· versenyeket szervez a helyi és környékbeli sportszervezetekkel,
· az óvodai és iskolai testnevelés- és sporttevékenységhez színteret biztosít.
4. Használatba adó vállalja, hogy a 3.) pontban meghatározottak ellátása érdekében leltár szerint térítésmentesen a Használó használatába adja, Használó pedig használatába veszi a használatba adási szerződés tárgyát képező 5435 Martfű, Strand út 3. szám alatti, 822/1 hrsz-ú, sporttelep megnevezésű ingatlanának a szerződés 1. sz. melléklete szerinti részterületét. 
5. A szerződő felek megállapítják, hogy az ingatlan 4. pont szerinti részterülete már a Használó birtokában van, amely „A” és „B” jelölésű labdarúgó pályából, futópályából, valamint a sportöltöző (2. sz. melléklet szerinti bútorzattal, felszerelési tárgyakkal, eszközökkel felszerelt) épületéből és az ezeket körülvevő területrészből áll. 
6. A szerződő felek jelen szerződést határozatlan időtartamra kötik meg, 2016. október 1-től kezdődően.
7. A szerződő felek megállapodnak, hogy a fenntartási költségek, közüzemi díjak 2017. január 1-től a Használót terheli.
8. A Használó köteles az elektromos áram, a gáz, valamint a víz- és csatornaszolgáltatási szerződést a közüzemi szolgáltatónál a 7. pontban foglalt időponttól kezdődően átíratni a Martfűi Labdarúgó Sportegyesület nevére.









9. A szerződő felek kikötik, hogy a Használó az ingatlant kizárólag a 3.) pontban meghatározott feladatok ellátása céljából használhatja, a használat jogát harmadik személynek használatba, bérbe kizárólag a Használatba adó előzetes írásbeli engedélye alapján adhatja.
10. A szerződő felek megállapodnak, hogy a Használatba adó a város szempontjából fontos események, önkormányzati rendezvények esetén a Használóval való előzetes egyeztetés alapján jogosult az ingatlan alkalmankénti használatára.
11. A szerződő felek megállapodnak, hogy a Használó biztosítja a Martfűn működő bejegyzett sportszervezeteknek, valamint a sportolni vágyó lakosoknak - a saját sporttevékenységüket nem akadályozó időtartamban - a futópálya, valamint a „B” labdarúgó pálya sportolás céljára történő használatának lehetőségét.
12. A Használó az ingatlan és tartozékai átalakítására csak a Használatba adó előzetes hozzájárulásával jogosult.
13. A használatot a Használatba adó a Használó előzetes értesítését követően ellenőrizheti.
14. A szerződő felek megállapodnak, hogy a Használó a 4. pont szerinti területet nem idegenítheti el, nem terhelheti meg, ingatlan nyilvántartási bejegyzést az ingatlanra nem kezdeményeznek.
15. A Használó köteles a Használatba adót a 4. pont szerinti területet érintően benyújtandó pályázatairól a pályázati dokumentum, valamint a pályázat elbírálását követően a támogatási okirat 1 példányának benyújtásával tájékoztatni.
16. A Használó köteles a sportöltöző épületének vagyonvédelméről, valamint a jelen szerződés 4. pontja szerinti területen belül elhelyezett saját tulajdona vagyonvédelméről gondoskodni.
17. A használatba adó – amennyiben a közfoglalkoztatási program keretében lehetősége van munkanélküliek alkalmazására – a Használó igénye esetén közfoglalkoztatottak útján biztosítja az ingatlanon belül a sportöltöző helyiségeinek és a labdarúgópályáknak, azok környezetének a karbantartási, tisztántartási, valamint a mezek mosatási feladatai ellátását.
18. Amennyiben a Használatba adónak a 17. pontban foglaltakra nincs lehetősége, a Használó köteles a sportöltöző helyiségei és a labdarúgópályák rendeltetésszerű használata érdekében jelen szerződés hatálya alatt a szükséges, rendes használati mértéket meg nem haladó karbantartási, tisztántartási, valamint a mezek mosatási feladatait megfelelő időben és minőségben elvégezni.
19. A Használó tisztántartási kötelezettsége az épületen belül:
· az épület helyiségeinek, berendezésének, felszereléseinek takarítása, tisztántartása.
20. A Használó karbantartási, tisztántartási kötelezettsége az épületen kívül:
· a labdarúgópályák és környezetük karbantartása, (fűnyírás, fűkaszálás, locsolás, gyommentesítés, fűszellőztetés, stb.) versenyszerű sportolásra alkalmas állapotban tartása,
· a labdarúgópályák, a futópálya és környezetük tisztántartása.











21. A Használó a karbantartási, tisztántartási, mosatási feladatainak ellátásához a jelen szerződés 3. sz. melléklete szerinti, saját tulajdonában lévő eszközöket használja és a Használatba adó 17. pontban meghatározott feladatellátása esetén használatra rendelkezésére bocsájtja.
22. A Használó köteles gondoskodni a 4. pontban meghatározottak szerinti használatba adott terület, épület állagmegóvásáról, valamint annak szükséges karbantartásáról, felújításáról.
23. A sportöltöző épület burkolatainak, nyílászáróinak és berendezéseinek, felszereléseinek, valamint a labdarúgópályák tartozékainak a pótlásával és cseréjével kapcsolatos költségei a Használót terhelik.
24. A Használó köteles a 4. pontban meghatározott használatba adott terület mindennemű meghibásodásával, káreseményével kapcsolatosan a Használatba adót azonnal értesíteni.
25. A Használó köteles gondoskodni az épület külső karbantartásáról és felújításáról, az épület központi berendezéseinek (fűtő- és meleg víz szolgáltató berendezés, fűtőtestek, elektromos áram, víz, csatorna és gázvezeték) állandó üzemképes állapotáról.
26. Ha a rendeltetésszerű használat ellenére az ingatlanon karbantartási, felújítási, helyreállítási munkák válnak szükségessé, a szerződő felek külön megállapodást kötnek a költségek viseléséről.
27. A Használót teljes kártérítési felelősség terheli a használati időszak alatt keletkezett, általa, sportolói, vagy a sportolók hozzátartozói által okozott bármely kár tekintetében, beleértve a harmadik személynek okozott kárt is. Használó tudomásul veszi, hogy a Használatba adót a használati időszak alatt végzett tevékenységéért semminemű felelősség nem terheli.
28. A felek megállapodnak, hogy kapcsolattartóként a Martfűi Labdarúgó Sportegyesület részéről a Sportegyesület mindenkori elnökét (a szerződés megkötésekor Benedek Tibort) a Martfű Város Önkormányzata részéről pedig az aljegyzőt (a szerződés megkötésekor Hegedűsné Blaskó Anikót) nevezik meg.
29. A szerződő felek rögzítik, hogy mindkét felet azonnali felmondási jog illeti meg, amennyiben a másik fél jogszabályban, vagy jelen szerződésben foglalt kötelezettségeit megszegi.
30. A szerződő felek megállapodnak, hogy vitáikat békés úton rendezik, ennek hiányában vitájuk vonatkozásában a Szolnoki Járásbíróság illetékességét kötik ki.
31. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.
32. A szerződést átolvasás és értelmezés után a szerződő felek mint akaratukkal mindenben megegyezőt, jóváhagyólag írják alá.

M a r t f ű, 2016. szeptember 29.


Dr. Papp Antal                                                                                        Benedek Tibor
polgármester                                                                                            elnök
Használatba adó                                                                                      Használatba vevő
